

**08.12.2020**

**A fost lansat noul Apel pentru proiecte finanțate de Comisia Europeană, prin programul „Mecanismul Financiar al Spaţiului Economic European (SEE)”, în domeniul incluziunii copiilor Romi în școală.**

Programul are ca scop reducerea discrepanţelor sociale şi economice între ţările Spaţiului Economic European şi consolidarea cooperării între statele donatoare (Islanda, Liechtenstein, Norvegia) și cele 15 țări beneficiare (Bulgaria, Cehia, Cipru, Croația, Estonia, Grecia, Letonia, Lituania, Malta, Polonia, Portugalia, România, Slovacia, Slovenia și Ungaria).

Aceste proiecte vor răspunde nevoii de creştere a capacităţii de organizare a instituţiilor/ organizaţiilor pentru a asigura o incluziune efectivă a copiilor romi. Proiectele vor facilita:

* formarea profesorilor în domenii precum: promovarea unei şcoli inclusive şi învăţarea într-un mediu multicultural, democraţie, toleranţă, antidiscriminare etc.;
* organizarea de activităţi de învăţare pentru părinţii romi şi neromi;
* organizarea activităţilor extra-curriculare pentru copiii romi şi neromi în vederea creşterii incluziunii şi competenţelor lor sociale.

Pot fi depuse proiecte în cadrul consorțiilor constituite între un ONG, o școală sau o instituție publică (care vor avea calitatea de coordonator de consorțiu) și 5 – 6 școli, situate în comunităţi dezavantajate, cu o populație școlară formată în proporție de cel puțin 20% din copii de etnie romă. Consorțiile pot depune aplicații numai pentru proiecte naționale.

Documentele necesare în vederea pregătirii candidaturii sunt disponibile  la adresa de internet [**http://www.eea4edu.ro/un-nou-apel-lansat-astazi-3-decembrie-2020/**](http://www.eea4edu.ro/un-nou-apel-lansat-astazi-3-decembrie-2020/)**.**

**Termenul limită până la care se pot depune candidaturile este 4 iunie 2021.**

Vă dorim mult succes!

**Biroul de presă al Inspectoratului Școlar Județean Maramureș**